Rozhodnutie Komisie
zo 6. augusta 2001,
ktoré deroguje z definície konceptu "pôvodných produktov" s ohľadom na zvláštnu situáciu Saint Pierre a Miquelon, čo sa týka mrazeného filé z tresky, ostriežika, platesy a halibuta patriaceho pod číselný znak KN 030420
(oznámené pod číslom C(2001) 2462)
(Text s platnosťou pre EHP)
(2001/657/ES)
KOMISIA EURÓPSKEHO SPOLOČENSTVA,
so zreteľom na Zmluvu o založení Európskeho spoločenstva,
so zreteľom na rozhodnutie Rady 91/482/EHS z 25. júla 1991 o združení zámorských krajín a území s Európskym hospodárskym spoločenstvom [1], v znení rozhodnutia 2001/161/ES [2], najmä na článok 30 ods. 8 písmeno a) jeho prílohy II,
keďže:
(1) Článok 30 prílohy II k rozhodnutiu 91/482/EHS týkajúci sa definície pojmu "pôvodné produkty" a metód administratívnej spolupráce ustanovuje, že odchýlky od pravidiel pôvodu môžu byť uplatnené tam, kde ich opodstatňuje rozvoj existujúceho priemyslu alebo vytvorenie nového priemyslu v krajine alebo území.
(2) 18. mája 2001 francúzska vláda požadovala odchýlku od pravidiel pôvodu v prílohe II k rozhodnutiu 91/482/EHS týkajúcu sa ročného množstva 1100 ton mrazeného filé z tresky, 60 ton mrazeného filé z ostriežika, 11 ton mrazeného filé z platesy a 119 ton mrazeného filé z halibuta exportovaného zo Saint Pierre a Miquelon počas päťročného obdobia.
(3) Francúzska vláda založila svoju požiadavku na súčasnom nedostatku v zdrojoch zásobovania inými pôvodnými rybami.
(4) Požadovaná odchýlka je opodstatňovaná v zmysle ustanovení článku 30 prílohy II k rozhodnutiu 91/482/EHS, obzvlášť s ohľadom na podstatu spracovania vykonávaného na Saint Pierre a Miquelon, pretože odchýlka je nevyhnutná pre zachovanie dotknutého spracovateľského podniku, ktorý má vysokú zamestnanosť, a pretože sa tým výrazne neovplyvní vytvorený priemysel spoločenstva, pokiaľ sa dodržia určité podmienky týkajúce sa množstiev, sledovania a trvania.
(5) Keďže platnosť rozhodnutia 91/482/EHS bola rozhodnutím 2001/161/ES predĺžená do 1. decembra 2001, malo by sa zahrnúť vhodné ustanovenie, ktoré zabezpečí platnosť odchýlky po 1. decembri 2001 v prípade, že sa pred týmto dátumom prijme nové rozhodnutie o združení zámorských krajín a území so spoločenstvom alebo v prípade, že sa ďalej predĺži platnosť rozhodnutia 91/482/EHS.
(6) Opatrenia podľa tohto rozhodnutia sú v súlade so stanoviskom Výboru colného sadzobníka,
PRIJALA TOTO ROZHODNUTIE:
Článok 1
Odlišne od ustanovení prílohy II k rozhodnutiu 91/482/EHS sa mrazené filé z tresky, ostriežika, platesy a halibuta, na ktoré sa vzťahuje položka KN ex030420, spracované na Saint Pierre a Miquelon z nepôvodných rýb, budú považovať za pôvodné v Saint Pierre a Miquelon v súlade s týmto rozhodnutím.
Článok 2
Odchýlka ustanovená v článku 1 sa uplatňuje na množstvá uvedené v prílohe k tomuto rozhodnutiu dovážané do spoločenstva zo Saint Pierre a Miquelon počas obdobia od 1. septembra 2001 do 31. augusta 2006.
Článok 3
Množstvá uvedené v prílohe budú riadené Komisiou, ktorá prijme všetky administratívne opatrenia, ktoré považuje za vhodné na ich účinné riadenie.
Keď dovozca predloží v členskom štáte oznámenie o vstupe do voľného obehu, vrátane žiadosti o využitie tohto rozhodnutia, členský štát v prípade, keď bolo oznámenie akceptované colným orgánom, oznámi Komisii svoju žiadosť o čerpanie množstva zodpovedajúceho jeho požiadavkám.
Žiadosti o čerpanie, s uvedením dátumu akceptácie oznámenia, sa odstúpia okamžite Komisii.
Čerpanie pridelí Komisia podľa dátumu akceptácie oznámení o vstupe do voľného obehu colnými orgánmi členských štátov, pokiaľ to dostupná bilancia umožňuje.
Ak členský štát nevyužije čerpanie, musí množstvo čo najskôr vrátiť do príslušnej kvóty.
Ak požiadavky prekročia dostupnú bilanciu danej kvóty, množstvá sa pridelia rovnomerne. Komisia informuje členské štáty o čerpaní kvót.
Každý členský štát zabezpečí, aby dovozcovia mali nepretržitý a rovnoprávny prístup k dostupným množstvám, až pokiaľ to bilancia dovolí.
Článok 4
Colné orgány Saint Pierre a Miquelon podniknú všetky nevyhnutné kroky na vykonávanie množstvových kontrol exportov produktov uvedených v článku 1. V tomto zmysle uvedú odkaz na všetky certifikáty, ktoré vydajú podľa tohto rozhodnutia. Príslušné orgány Saint Pierre a Miquelonu predložia Komisii každé tri mesiace výkaz o množstvách, na ktoré bol vydaný certifikát o pohybe EUR. 1 podľa tohto rozhodnutia, a sériové čísla týchto certifikátov.
Článok 5
Okienko 7 certifikátov EUR. 1 vydaných podľa tohoto rozhodnutia obsahuje jednu z týchto fráz:
- Excepción - Decisión no …
- Undtagelse - afgørelse nr. …
- Abweichung - Beschluss Nr …
- Παρέκκλιση - Απόφαση αριθ. …
- Derogation - Decision No …
- Dérogation - Décision no …
- Deroga - decisione n. …
- Afwijking - Besluit nr. …
- Derrogação - Decisão n.o …
- Poikkeus - Päätös N:o …
- Undantag - beslut nr. …
oznacujuc cislo tohoto rozhodnutia.
Článok 6
Toto rozhodnutie sa uplatňuje od 1. septembra do 30. novembra 2001.
Pokiaľ sa však po tomto dátume prijme nový preferenčný režim, ktorý nahradí rozhodnutie 91/482/EHS, toto rozhodnutie sa bude uplatňovať až do dátumu vypršania platnosti takého nového režimu, ale v každom prípade najdlhšie do 31. augusta 2006.
Článok 7
Toto rozhodnutie je adresované členským štátom.
V Bruseli 6. augusta 2001